El Decret 320/2011, de 19 d'abril, de reestructuració del Departament d'Interior i el Decret 325/2011, de 26 d'abril, de reestructuració del Departament de la Presidència, respectivament, han desplegat l'estructura orgànica i funcional d'ambdós departaments, en funció de criteris d'austeritat i d'eficiència que han de regir les polítiques públiques, inclosa la vessant organitzativa.
Des de l'aprovació dels decrets esmentats s'han detectat disfuncions d'abast reduït que fan necessària la introducció de modificacions, als efectes d'adequar-los a la realitat administrativa.
En aquest sentit, es considera convenient modificar l'adscripció orgànica i funcional de l'estructura territorial del Departament d'Interior.
De conformitat amb el que disposen l'article 23.4 de la Llei 13/2008, de 5 de novembre, de la presidència de la Generalitat i del Govern, i la Llei 26/2010, de 3 d'agost, de règim jurídic i de procediment de les administracions públiques de Catalunya;
Per tot això, a proposta conjunta dels titulars dels departaments de la Presidència i d'Interior, i d'acord amb el Govern,
S'afegeix l'apartat 5 a l'article 4 del Decret 320/2011, de 19 d'abril, de reestructuració del Departament d'Interior, amb el redactat següent:
"4.5 Els Serveis Territorials d'Interior, amb rang de Subdirecció General, depenen orgànicament de la Secretaria General i funcionalment d'aquesta i de les direccions generals corresponents en funció de l'àmbit competencial respectiu."
Es modifica l'article 58 del Decret 320/2011, de 19 d'abril, de reestructuració del Departament d'Interior, que queda redactat de la manera següent:
"Serveis Territorials d'Interior
"58.1 Els serveis territorials en què s'organitza el Departament d'Interior, previstos a l'article 4.5 d'aquest Decret, són els següents:
a) Serveis Territorials d'Interior a l'Alt Pirineu i Aran.
"b) Serveis Territorials d'Interior a la Catalunya Central.
"c) Serveis Territorials d'Interior a Girona.
"d) Serveis Territorials d'Interior a Lleida.
"e) Serveis Territorials d'Interior a Tarragona.
"f) Serveis Territorials d'Interior a les Terres de l'Ebre.
"58.2 Correspon al director/a de cadascun dels Serveis Territorials d'Interior la coordinació de les funcions, els serveis i els procediments administratius que són competències del Departament d'Interior en el seu àmbit territorial respectiu.
"58.3 Als Serveis Territorials d'Interior els corresponen les funcions següents:
"a) Representar el Departament en el seu àmbit funcional.
"b) Vetllar pel compliment de les disposicions legals vigents relatives a les competències del Departament.
"c) Impulsar i coordinar el funcionament dels serveis que en depenen, i exercir el comandament del personal al seu càrrec.
"d) La gestió ordinària dels recursos humans, materials i econòmics assignats a l'àmbit territorial corresponent.
"e) Gestionar les mesures necessàries i fer les actuacions de seguiment i promoció en matèria de prevenció de riscos i salut laboral d'acord amb la Subdirecció General de Prevenció de Riscos i Salut Laboral de la Direcció de Serveis.
"f) Les altres que li encomanin de naturalesa anàloga."
Queda derogat l'apartat 1 de la disposició addicional setena del Decret 325/2011, de 26 d'abril, de reestructuració del Departament de la Presidència.
Es faculten les persones titulars dels departaments de la Presidència i d'Interior per dictar les disposicions necessàries per al desplegament d'aquest Decret, en l'àmbit de les seves competències.
Barcelona, 10 de juliol de 2012